**Vas Megyei PRIMA 2016.**

**JELÖLTJE**

Kategória: Magyar képzőművészet

Név: Masszi Ferenc

Munkahelye, oktatási intézménye: Művészeti Szakközépiskola és Gimnázium

Státusza, beosztása: tanár

Eddigi iskolai végzettsége: Szombathelyi Tanárképző Főiskola matematika-rajz szak, Magyar Képzőművészeti Főiskolán (ma Képzőművészeti Egyetem)

A javaslat indoklása, a javasolt személy szakmai tevékenységének, érdemeinek bemutatása:

Tanított a Berzsenyi Dániel Főiskola Rajz Tanszékén, majd a Nyugat-magyarországi Egyetem Savaria Egyetemi Központjának Kommunikáció Tanszékén. 2013-tól az NymE Rajz tanszékének óraadó tanára.

1978-tól kezdve több mint két évtizedig vezette a nagy múltú Derkovits Gyula Képzőművészeti Szabadiskolát, valamint az ehhez kapcsolódó velemi nyári képzőművészeti táborokat. A szabadiskola nyitott és szabad szellemisége, az ott folyó munka szakmai minősége számtalan későbbi képzőművészeti karrier elindításában játszott szerepet.

Az 1990-es évek elején az ő ötletének és kezdeményezésen eredményeképpen alakult meg a Művészeti Szakközépiskola képzőművészeti tagozata, és nagy szerepe volt a szak szakmai arculatának kialakításában. Az intézménynek, mely szervesen beépült a város kulturális életébe, azóta is meghatározó tanára. Diákjai több rangos versenyen értek el előkelő helyezéseket, hoztak el díjakat, és folyamatosan nagy számban kerülnek be hazai és külföldi művészeti főiskolákra, egyetemekre.

Az Imago Művészeti Szabadiskola tanára, de megszámlálhatatlan szakmai felkérésének tett már eleget, legyen szó művészeti kurzusokról, képzőművészeti képzésről, szakmai előadásokról.

A 1990-es években többek között az ő nevéhez fűződött a szombathelyi az „Utcagaléria” kiállításainak tervezése, a Blooms Day elindítása, a Seven Arts Galéria képzőművészeti kiállításainak, valamint az Ars Savaria művészeti kiadvány ötlete és elkészítése, amely a városban élő képzőművészeket mutatta be.

A 2000-es években a szombathelyi Művészetek Háza Pincegalériáját vezette, ahol több mint száz kiállítás koncepciójának kialakításában és a megvalósításában vett részt.

Két éven keresztül volt a Weöres Sándor Színház Thea-Tér kiállításainak kurátora.

Számtalan kulturális-művészeti esemény kezdeményezése és megvalósítása kapcsolódik a nevéhez. Fáradságot nem ismerve, áldozatkészen, a művészet iránti elköteleződésből, a kultúra jelentőségének, az emberi életben betöltött szerepének tudatától hajtva tevékenykedik. Ennek legújabb bizonyítéka az általa életre hívott Imago Szabad Szellemi Műhely, mely heti rendszerességgel ad lehetőséget a művészetről való kötetlen beszélgetéseknek a Szombathelyen élő művészek és a művész pályára készülő fiatalok számára.

Tanári és művészetszervezői tevékenysége mellett a hazai képzőművészeti élet aktív szereplője. Számtalan hazai és több külföldi kiállítás, díjak fűződnek a nevéhez, ezen kívül jelentős könyvillusztrátori munkássága is. Számos szépirodalmi és szakkönyvet, sorozatot és tudományos kiadványt, valamint ezekhez kapcsolódó arculatot is tervezett.

A rendszerváltás után tagja volt a város Kulturális Bizottságának, valamint a Berzsenyi Dániel Főiskola Németh László Szakkollégiumának tanáraként is dolgozott.

Jelenleg is tagja a Bartók Fesztivál Baráti Körnek, kuratóriumi tagja a Vitalitas Savariensie Művészeti Alapítványnak.

Összegezve: Masszi Ferenc a magyar képzőművészetben betöltött jelentős egyéni alkotói munkássága mellett a szombathelyi művészeti élet meghatározó személyiségévé vált mérhetetlen mennyiségű önzetlen közösségi munkájával.